SK Úradný vestník Európskej únie L 247/22

VYKONÁVACIE ROZHODNUTIE KOMISIE

z 20. septembra 2011,

ktorým sa mení a dopĺňa príloha D k smernici Rady 88/407/EHS, pokiaľ ide o obchodovanie v rámci Únie so spermou domáceho hovädzieho dobytka, odosielanou z inseminačných staníc na odber spermy a skladovanie spermy

[oznámené pod číslom K(2011) 6425]

(Text s významom pre EHP)

(2011/629/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 88/407/EHS zo 14. júna 1988, ktorou sa stanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (1), a najmä na druhý odsek jej článku 17,

keďže:

(1) Smernicou 88/407/EHS sa stanovujú veterinárne podmienky uplatniteľné okrem iného na obchodovanie so spermou domáceho hovädzieho dobytka v rámci Únie a stanovujú vzory veterinárnych certifikátov na obchodovanie s touto komoditou.

(2) Smernicou 88/407/EHS, zmenenou a doplnenou smernicou Rady 2008/73/ES (2), sa zavádza zjednodušený postup zostavovania zoznamov inseminačných staníc na odber a skladovanie spermy v členských štátoch.

(3) V smernici 88/407/EHS sa okrem toho stanovuje, že členské štáty majú zabezpečiť, aby sa sperma prijímala pod podmienkou predloženia veterinárneho certifikátu, ktorý vydá úradný veterinárny lekár členského štátu, v ktorom sa uskutočnil odber v súlade s prílohou D. V uvedenej prílohe sú stanovené tri rôzne vzory veterinárnych certifikátov na obchodovanie so spermou domáceho hovädzieho dobytka v rámci Únie, D1, D2 a D3.

(4) Príloha D k smernici 88/407/EHS by sa preto mala zmeniť a doplniť s cieľom zohľadniť zjednodušený postup na uvádzanie inseminačných staníc na odber a skladovanie spermy v členských štátoch.

(5) V rozhodnutí Komisie 2010/470/EÚ (3) sa stanovujú vzory zdravotných certifikátov na účely obchodovania so spermou, vajíčkami a embryami koní (Equinae), oviec (Ovinae) a kôz (Caprinae) a s vajíčkami a embryami ošípaných v rámci Únie. Uvedené rozhodnutie je zamerané na zabezpečenie plnej vysledovateľnosti príslušných komodít odobratých v inseminačnej stanici na odber spermy a odoslaných z inseminačnej stanice na skladovanie spermy bez ohľadu na to, či je inseminačná stanica na skladovanie spermy súčasťou inseminačnej stanice na odber spermy schválenej pod iným číslom schválenia.

(6) V záujme dôslednosti právnych predpisov Únie by sa štruktúra vzorových zdravotných certifikátov uvedených v rozhodnutí 2010/470/EÚ mala zohľadniť pri vzorových veterinárnych certifikátoch na obchodovanie so spermou domáceho hovädzieho dobytka v rámci Únie.

(7) Vzorový veterinárny certifikát v prílohe D3 sa konkrétne týka obchodu so spermou a zásobami spermy domáceho hovädzieho dobytka v rámci Únie, odosielaných z inseminačných staníc odberu a skladovania spermy.

(8) Vzorový veterinárny certifikát v prílohe D3 by sa mal na účely zabezpečenia plnej vysledovateľnosti spermy doplniť dodatočnými požiadavkami týkajúcimi sa certifikácie a mal by sa používať iba pri obchodovaní so spermou odobratou v inseminačnej stanici na odber spermy a odoslanou z inseminačnej stanice na skladovanie spermy bez ohľadu na to, či je inseminačná stanica na skladovanie spermy súčasťou inseminačnej stanice na odber spermy schválenej pod iným číslom schválenia.

(9) Potrebné je tiež prispôsobiť dátumy v názvoch certifikátov v prílohách D2 a D3, ktoré sa týkajú zásob spermy, ktorá sa odobrala, spracovala a skladovala pred 31. decembrom 2004, s cieľom zohľadniť ustanovenia článku 2 ods. 1 a 2 smernice Rady 2003/43/ES z 26. mája 2003, ktorou sa mení a dopĺňa smernica 88/407/EHS, ktorou sa stanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (4).

(10) Vzorové veterinárne certifikáty v prílohách D1 a D2 by sa okrem toho mali prispôsobiť štruktúre vzorových zdravotných certifikátov stanovených v rozhodnutí 2010/470/EÚ.

(11) Príloha D k smernici 88/407/EHS by sa mala preto zodpovedajúcim spôsobom zmeniť a doplniť.

(12) S cieľom vyhnúť sa narušeniu obchodu by sa pri splnení určitých podmienok malo počas prechodného obdobia povoliť používanie veterinárnych certifikátov vydaných v súlade s prílohou D k smernici 88/407/EHS, platných do 31. októbra 2011.

(13) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Príloha D k smernici 88/407/EHS sa nahrádza textom v prílohe k tomuto rozhodnutiu.

Článok 2

Členské štáty môžu na prechodné obdobie do 31. decembra 2011 povoliť obchodovanie so spermou a zásobami spermy domáceho hovädzieho dobytka, ku ktorým je priložený veterinárny certifikát vydaný najneskôr 31. októbra 2011 v súlade so vzormi stanovenými v prílohe D k smernici 88/407/EHS, platnými do 31. októbra 2011.

Článok 3

Toto rozhodnutie sa uplatňuje od 1. novembra 2011.

Článok 4

Toto rozhodnutie je určené členským štátom.

V Bruseli 20. septembra 2011 Za Komisiu John DALLI člen Komisie

(1) Ú. v. ES L 194, 22.7.1988, s. 10.

(2) Ú. v. EÚ L 219, 14.8.2008, s. 40.

(3) Ú. v. EÚ L 228, 31.8.2010, s. 15.

(4) Ú. v. EÚ L 143, 11.6.2003, s. 23.